Sentrum bied meer aan pasiënte | Netwerk24
Sentrum bied meer aan pasiënte
Deur Madli Grobbelaar 14 Oktober 2020 06:06
Die Northern Free State Caregivers (NFSCG) spog nou met 'n splinternuwe medies -en-onkologiesentrum by die Naudésaal, in Truterstraat Kroonheuwel Kroonstad. Hier het Felicity Combrinck, die voorsitter van die NFSCG besig om die lint tydens die spoggerige opening van die sentrum, te knip. Agter is ds. Christo Weideman wat die funksie op 'n gepaste wyse geopen het. Foto: Madli Grobbelaar
Ná 13 jaar se harde werk spog die Northern Free State Caregivers (NFSCG) met 'n splinternuwe onkologiesentrum in die Naudé-saal in Truterstraat, Kroonheuwel, Kroonstad.
Dié sentrum is tydens 'n glansryke geleentheid op Donderdag 1 Oktober geopen.
"Ons staan opreg dankbaar teenoor die Kroonstad-gemeenskap, besighede en individue," sê Felicity Combrinck, voorsitter van die NFSCG.
"Dit is danksy hulle dat die sentrum moontlik gemaak is, en ons waardeer hul volgehoue ondersteuning."
Die organisasie kon vroeër vanjaar die Naudé-saal by die NG kerk Kroonheuwel-Noord koop, en die nodige opknappingswerk is gedoen om die saal as mediese sentrum in te rig.
Die sentrum is nou ook rolstoelvriendelik.
Ds. Christo Weideman van die NG kerk Kroonheuwel-Noord het die opening behartig, en gesê hy glo dat die Here op 'n vreemde manier die plek in bewaring gehou het vir die regte mense om dit op die regte tyd te koop.
Combrinck het die NFSCG op 1 April 2007 gestig om pasiënte met terminale kanker te versorg.
Die organisasie lewer nou 24-uur-tuisversorging aan pasiënte.
"Die wag vir die sentrum was die moeite werd. Nie net sal ons kankerpasiënte kan help nie, maar pasiënte sal berading en sterwensbegeleiding ontvang en met 'n ondersteuningsgroep verbind word," sê Combrinck.
Die sentrum het 'n babakliniek, waar sr. Jorietha Heymans na ma's en babas kan omsien, en Anna-Mart Wait, 'n berader, lewer ook beradingsdienste.
Volgens Combrinck hoef kankerpasiënte nie meer vir behandeling na ander dorpe of stede te reis nie. Hulle kan nou in die gemak van die nuwe sentrum hul chemoterapie ontvang.